钦定古今图书集成/明伦汇编/宫闱典/第080卷 > 明
## 钦定古今图书集成/明伦汇编/宫闱典/第080卷 > 明

### 太祖洪武七年十月己未皇长孙雄英生

按：《大政纪》云云。

洪武十年十一月己卯，皇孙允炆生。

按：《大政纪》云云。

洪武二十九年十月甲寅，“皇曾孙文煃生。”

按《大政纪》：“洪武二十九年十月甲寅，皇曾孙文煃生。
上以十月数终，又生于晦日，敕内庭勿贺。”

### 成祖永乐五年诏皇长孙出阁就学

按《大政纪》：永乐五年四月，皇长孙出阁就学，群臣称
贺，召太子少师姚广孝等，以尽心开导谕之。谕曰：“人
于学问，当以先入之言为主。朕长孙天资明睿，尔等
宜尽心开导，凡经词所载孝弟仁义与夫帝王大训
可以经纶天下者，日与讲说，浸渍之久，涵养之深，则
德性纯而器识广，他日所资甚大，不必如儒生绎章”
句，工文词为能也。

永乐六年，敕“文武大臣辅导皇长孙。”

按《大政纪》：“永乐六年十一月甲寅，敕文武大臣辅导
皇长孙，命丘福、蹇义、金忠、胡广、黄淮、杨荣、杨士奇、金
幼孜及洗马姚友直等辅导。仍赐敕谕曰：‘朕嫡长孙
天章日表，玉质龙姿，孝友英明，宽仁大度。年未一纪，
体具志宁，动必中规，言必合道。好学之笃，夙夜孜孜，
日诵万言，必领要意。朕尝试之以事，辄能裁决得中，
斯实宗社之灵，上天赐庆，笃生异质，以福祐天下，而
基命于无穷。然宏材之建，必由《匠》氏之功；圭瓒之成，
必假琢磨之力。卿等皆茂简德意，职辅东宫，东宫之
子，必资兼弼。宜协心同志，辅导于我。推广仁义道德
之源，开三王之典，与我太祖高皇帝之大经大法。凡
创业守成之难，生民稼穑之事，朝夕讲论，以涵养本
源，恢弘智量，充其盛大之器，以为宗社生民之福。国
家有无穷之休，卿等亦有无穷之闻。钦哉’。”

### 神宗万历三十三年元孙生

按《明通纪》：“万历三十三年十一月十四日，皇太子第
一子生，上喜得元孙。谕礼部尊皇太子生母恭妃王
氏为皇贵妃，皇太子正宫封妃，馀皆才人。”